open-index/open-wikipedia-markdown huggingface dataset:
Nogeuš

**Nogeuš** (myös *Nokeuš*, *Nokeus*; , aikaisemmin Большая Ногеукса, *Bolšaja Nogeuksa*) on entinen kylä Karjalan tasavallan Kostamuksen kaupunkipiirikunnassa Venäjällä. Se sijaitsee Nuokkijärveen laskevan Nokeusjoen suussa 45 kilometriä Kostamuksesta kaakkoon.

Nogeuš mainitaan ilmeisesti ensimmäisen kerran nimellä Leassjärvi Nousia Venäläisen kertomuksessa vuonna 1556. Sen kautta kulki Lieksanjoelta Kemijoelle ja Vienanmerelle johtanut vesireitti, joka haarautui myös länteen Kiitesjärvelle ja Kontokkijärvelle. 1600- ja 1700-luvuilla kylä kuului Repolan pogostan Kiimasjärven volostiin.

1900-luvun vaihteessa Nogeuš kuului Rukajärven volostin Kiimasjärven kyläkuntaan. Vuonna 1905 siellä oli 16 taloa ja 128 asukasta. Kylän osia olivat Ahmonpuoli, Timosenniemi, Jemisentörmä ja Kylänpuoli. Asukkaat harjoittivat kalastusta, metsästystä ja maanviljelyä. 

Vuonna 1933 Nogeuksessa oli 161 asukasta, jotka kaikki olivat karjalaisia. Lähistöllä sijaitsi myös Pieni-Nogeuš, jonka toinen nimi on Ongamoini. Molemmat kuuluivat Rukajärven piirin Kiimasjärven kyläneuvostoon.

Nogeuš ja sen lähikylät Pääkönniemi ja Piismalahti tuhoutuivat jatkosodan aikana. Nykyään paikalla on kostamuslaisten kesähuviloita ja lomakylä.

## Lähteet
Justus Teppo

**Justus Teppo** (s. 30. lokakuuta 2003) on suomalainen pesäpalloilija. Teppo edustaa Superpesiksessä pelaavia Seinäjoen JymyJusseja. Hänen kasvattajaseuransa on Nurmon Jymy. Hän pelaa etenijäjokerina. Teppo on pelannut kuusi Superpesiksen runkosarjan ottelua. Näissä otteluissa hän on lyönyt yhden kunnarin, tuonut neljä juoksua ja kerännyt 18 kärkilyöntipistettä. Tilastot päivitetty 3. kesäkuuta 2022.

## Lähteet
Marina Ekroos

**Marina Ekroos** (s. 1982 Espoo) on suomalainen valokuvaaja ja yrittäjä.

Ekroos on tradenomi, valtiotieteen kandidaatti ja yhteiskuntatieteiden maisteri kuvajournalismista. Vuonna 2012 hän julkaisi *Silmänruokaa*-kuvareseptikirjan. Hänen kuvaresepteissään ruoan aineosat, työvaiheet ja lopputulos ovat esillä samassa kuvassa. Kirja on käännetty ja julkaistu Saksassa ja Taiwanissa. Hän oli vuonna 2013 mukana Nuorten näyttelyssä. Myöhemmin hän on toiminut muoti-, ruoka- ja studiovalokuvaajana.

Ekroos perusti vuonna 2017 Ilkka Järstän kanssa Frameright-sovelluksen, joka käyttää tekoälyä kuvankäsittelyn, rajauksen ja julkaisun automatisointiin. Frameright voitti vuonna 2017 jaetun pääpalkinnon Helsingin Sanomain Säätiön Uutisraivaaja-mediainnovaatiokilpailussa. Nykyisin Ekroos toimii Framerightin toimitusjohtajana Berliinissä. 

## Julkaisut
* *Silmänruokaa – Löytöretki makuihin *. WSOY, Helsinki, 2012
** *北歐廚房裡的料理美學 *.  I’m Publishing Co, Taiwan, 2016
** *Look and Cook – 60 mal kochen und backen auf einem blick*. ZS Verlag, Saksa, 2018.

## Lähteet
Vasten seinää

**Vasten seinää** (*The Big Fix*) on Jeremy Paul Kaganin ohjaama yhdysvaltalainen jännityskomedia vuodelta 1978. Elokuvan käsikirjoitti Roger L. Simon oman romaaninsa pohjalta. Pääosia näyttelevät Richard Dreyfuss (joka myös tuotti elokuvan), Susan Anspach, Bonnie Bedelia ja John Lithgow. Tarinassa entinen opiskelijaradikaali työskentelee yksityisetsivänä ja saa vanhalta tyttöystävältään toimeksiannon tutkia poliittista likakampanjaa.

## Rooleissa

## Vastaanotto
Elokuva on esitetty Suomessa teatterilevityksen 1979 jälkeen televisiokanavilla 1988 ja 1999 sekä julkaistu VHS-kasettina. *[[Video-opas|Video-oppaassa]]* vuodelta 1994 Asko Alanen antaa elokuvalle neljä tähteä viidestä ja pitää sitä mainiona arkisen humoristisena jännärinä, jossa on hyvät näyttelijät. *Helsingin Sanomien* Mikael Fränti piti sitä Robert Altmanin *[[Pitkät jäähyväiset|Pitkien jäähyväisten]]* ja Roman Polanskin *[[Chinatown (elokuva)|Chinatownin]]* jälkimainingeissa syntyneiden uudenlaisten dekkarielokuvien sympaattisimpiin kuuluvana, sekä hauskana että tarkkana selvityksenä 1960-luvun jälkikrapulasta.

## Lähteet
Andy Devine

**Peter "Andy" Devine** (28. helmikuuta 1942 Manchester, Lancashire, Britannia – 27. tammikuuta 2022 Southport, Merseyside, Britannia) oli englantilainen näyttelijä. Hän on näytellyt muun muassa Shadrach Dinglen roolin sarjassa *[[Emmerdale]]*.

## Nuoruus
Devine syntyi Manchesterissä vuonna 1942. Hän liittyi 17-vuotiaana Yhdistyneen kuningaskunnan merivoimiin, jossa hän palveli kahdeksan vuotta Palvelusaikana hän sai lempinimen "Andy", samannimisen amerikkalaisen näyttelijän mukaan. Erottuaan merivoimista hän muutti Australiaan saatuaan sieltä töitä.

## Ura
Devine teki ensiesiintymisensä näyttelijänä sivuroolissa televisiosarjassa *Maigret* vuonna 1963. Varsinaisesti Devinen näyttelijänura alkoi vasta vuonna 1980, kun hän pyrki ja tuli valituksi australialaiseen teatteriin. 1980-luvulla hänellä oli myös muutamia pieniä rooleja australialaisissa televisiosarjoissa.

1990-luvulla Devine muutti takaisin Englantiin, jossa hän jatkoi näyttelijänuraa. Hän näytteli brittitelevisiossa aluksi pienissä sivurooleissa, kuten toimittajana sarjassa *[[Epäilyksen polttopiste]]* sekä valokuvaajana sarjassa *[[Coronation Street]]*. Vuosina 1998–2000 Devinellä oli vakituinen rooli sarjassa *[[Älä kerro äidille]]*, jossa hän esitti Bernard Thomasia.

Vuonna 2000 Devine aloitti alkoholisti Shadrach Dinglen roolissa saippuasarjassa *Emmerdale*. Kaksi vuotta aiemmin hän oli näytellyt samassa sarjassa rugbyvalmentajan roolissa. Devine esiintyi sarjassa vuoteen 2010 asti, jolloin hänen hahmonsa kuoli alkoholisminsa seurauksena.

## Kuolema
Devine kuoli keuhkokuumeeseen 79-vuotiaana Southportin sairaalassa 27. tammikuuta 2022. Hän oli ollut sairaalassa hoidettavana kaaduttuaan.

## Lähteet
Lene Espersen

**Lene Espersen** (s. 26. syyskuuta 1965 Hirtshals) on tanskalainen entinen konservatiivisen kansanpuolueen poliitikko ja puolueensa entinen puheenjohtaja vuosina 2008–2011. Hän on istunut kansankäräjillä vuosina 1994–2014 ja toiminut Tanskan oikeusministerinä vuosina 2001–2008, talous- ja kauppaministerinä 2008–2010 sekä ulkoministerinä 2010–2011.
## Lähteet

## Aiheesta muualla
* ''Lene Espersen'' Tanskan kansankäräjien verkkosivuilla
Buddy Hield

**Chavano Rainer "Buddy" Hield** (s. 17. joulukuuta 1992 Freeport) on bahamalainen koripalloilija. Hieldin pelipaikka on heittävä takamies. Hän pelaa Indiana Pacersin joukkueessa NBA:ssa. 

Hield on alun perin New Orleans Pelicansin varaus vuodelta 2016. Hield varattiin ensimmäisen kierroksen kuudentena pelaajana.

## Lähteet
Juutalaisvaltio

**Juutalaisvaltio** () on Theodor Herzlin kirjoittama pamfletti, joka julkaistiin vuonna 1896. Sen saksankielinen alaotsikko oli ”Versuch einer modernen Lösung der Judenfrage” (”Ehdotus nykyaikaisesta ratkaisusta juutalaiskysymykseen”).

Pamflettia pidetään yhtenä modernin sionismin tärkeimmistä teksteistä ja siinä visioidaan tulevan itsenäisen juutalaisen valtion perustaminen 1900-luvulla. Herzl väitti, että paras tapa välttää antisemitismi Euroopassa oli luoda itsenäinen juutalainen valtio. Kirja myös rohkaisi juutalaisia ostamaan maata Palestiinasta. Herzl kuitenkin oli harkinnut myös juutalaisen valtion mahdollisuutta Argentiinassa.

Herzl auttoi teoksellaan popularisoimaan Nathan Birnbaumin luoman termin ”sionismi”.

## Lähteet

## Aiheesta muualla

* Pamfletti verkkokirjana 
* Teos Jewish Virtual Libraryssa
Satu Teerikangas

**Satu Teerikangas** (s. 19. marraskuuta 1973 Espoo) on johtamisen ja organisoinnin professori Turun yliopiston kauppakorkeakoululla. 

Hän on DI (1998) sekä Tekniikan Tohtori tuotantotalouden alalta Aalto yliopistolta (2006). Väiteltyään hän on toiminut tutkijatohtorina ja yliopisto-opettajana Aalto-yliopistolla (2006-2010), apulaisprofessorina University College London:ssa  2010-15, tuotantotalouden yliopettajana Metropoliassa 2015-16, ja 2017 lähtien johtamisen professorina sekä aineen esihenkilönä Turun yliopiston kauppakorkeakoulussa sekä Honorary professorina University College London:ssa..

Hänet on palkittu Turun yliopiston johtajuuskouluttajana 2020. 

Tutkimuksen osalta hänen erityisosaamistaan on yritysostojen yhteensulauttaminen sekä muutoksen johtamimen. Tällä hetkellä hän tutkii kestävyysmurroksen muutoksentekijöitä sekä luonnon monimuotoisuutta kunnioittavaa liiketoimintaa ja johtajuutta (www.biodiful.fi). 

## Teoksia

* Integraation johtaminen – kulttuuriset voimat yrityskaupassa (2008)
* Handbook of Mergers & Acquisitions - Oxford University Press (2012)
* Research Handbook of Sustainability Agency - Edward Elgar Publishing (2021)

## Lähteet
Carl Runge

**Carl David Tolmé Runge** (30. elokuuta 1856 Bremen, Saksa – 3. tammikuuta 1927 Göttingen, Saksa) oli saksalainen fyysikko ja matemaatikko, joka työskenteli spektroskopian parissa.

## Elämä ja ura
Runge vietti elämänsä ensimmäiset vuodet Havannassa, jossa hänen isänsä toimi konsulina. Myöhemmin perhe muutti Bremeniin, jossa hänen isänsä kuoli vuonna 1864. Runge valmistui lukiosta vuonna 1875 ja aloitti filologian opinnot Münchenin yliopistossa, mutta siirtyi pian matematiikan ja luonnontieteiden pariin. Vuonna 1880 Runge väitteli matematiikan tohtoriksi Berliinissä, jossa hän opiskeli Karl Weierstrassin johdolla. Vuonna 1886 hänestä tuli Hannoverin teknillisen korkeakoulun matematiikan professori. Vuonna 1904 hän sai Felix Kleinin aloitteesta kutsun Göttingenin yliopistoon. Siellä hän pysyi eläkkeelle jäämiseensä asti vuonna 1925.  

Rungen kiinnostuksen kohteisiin kuuluivat puhdas matematiikka, spektroskopia, geodesia ja astrofysiikka. Puhtaan matematiikan lisäksi hän teki kokeellista tutkimusta, jossa hän tutki eri alkuaineiden spektriviivoja yhdessä Heinrich Kayserin kanssa, ja oli kiinnostunut tämän työn soveltamisesta tähtitieteelliseen spektroskopiaan. Rungen maine englantilaisten ja amerikkalaisten spektroskopian tuntijoiden ja astrofyysikoiden keskuudessa vahvistui Zeeman-ilmiötä käsittelevien tutkimusten myötä, kun taas Saksassa niihin kiinnitettiin vain vähän huomiota. Rungen vuonna 1895 julkaisemassa artikkelissa *Über die numerische Auflösung von Differentialgleichungen* esittelemät ja Martin Wilhelm Kuttan myöhemmin kehittämät numeerisen analyysin Runge–Kutta-menetelmät ovat nykyään matematiikan yliopisto-opetuksen vakiomateriaalia differentiaaliyhtälöiden ratkaisuun.  

## Lähteet

## Aiheesta muualla
Titov

**Titov**  on muun muassa seuraavien henkilöiden sukunimi:

* Aleksei Titov (s. 1972), venäläinen pöytäjääkiekkoilija
* Aleksei Titov (1769–1827), venäläinen säveltäjä ja kenraalimajuri
* German Titov (1935–2000), neuvostoliittolainen kosmonautti
* German Titov (s. 1965), neuvostoliittolainen ja venäläinen jääkiekkoilija
* Juri Titov (s. 1935), neuvostoliittolainen telinevoimistelija, olympiavoittaja ja urheilujohtaja
* Ljudmila Titova (s. 1946), neuvostoliittolainen pikaluistelija ja olympiavoittaja
* Nikolai Titov (1800–1875), venäläinen säveltäjä
* Sanna-Mari Titov, suomalainen iskelmälaulaja
* Vasili Titov (n. 1650–1715), venäläinen säveltäjä
* Vladimir Titov (s. 1947), neuvostoliittolainen kosmonautti.
Rolf Singer

**Rolf Singer** (1906 Saksa – 1994 Yhdysvallat) oli kansainvälisesti tunnettu kasvitieteilijä, erityisesti tunnettu sienitieteen luokittelijana. Hänen isänsä oli luontomaalari Albert Singer. Rolf Singer opiskeli Saksassa ja Itävallan Wienissä, jossa hän väitteli tohtoriksi ja osallistui Wienin tiedeakatemian Kaukasian-retkeen. Sittemmin hän joutui pakenemaan Kataloniaan ja Ranskaan, ja toisen maailmansodan alla Neuvostoliittoon Leningradiin, josta kulki laajalla tieteellisellä tutkimusmatkalla Altailla asti. Sodan aikana hän siirtyi Yhdysvaltoihin, jossa toimi muun muassa luennoitsijana Harvardissa ja kurattorina ja tutkijana Argentiinassa ja Chilessä, sekä lopulta vuodesta 1968 Chicagossa. Hän julkaisi laajasti alan kirjallisuutta. Osaltaan Singerin saavutuksia Alexander Hanchett Smithin kanssa oli muun muassa helttasienissä Strophariaceae- heimon erottaminen Agaricaceae-heimosta.

## Lähteet
Suikujärvi (järvi)

**Suikujärvi** () on Suiunjoen vesistöön kuuluva järvi Karjalan tasavallan Belomorskin piirin Sosnavitsan kunnassa Venäjällä. Sen pinta-ala on 41,9 neliökilometriä, valuma-alueen laajuus 141 neliökilometriä, keskisyvyys 5,4 metriä ja tilavuus 0,226 kuutiokilometriä.

Suikujärvi laskee Suiunjoen kautta Vienanmereen. Sen kalalajeja ovat siika, muikku, harjus, hauki, särki, säyne, made, ahven ja kiiski.

Järven länsirannalla sijaitsevat Suikujärven ja Lehdon kylät.

## Lähteet
Minna Canthin katu (Tampere)

**Minna Canthin katu** on  Tampereen Pyynikinrinteellä sijaitseva pieni katu, joka on nimetty kirjailija Minna Canthin mukaan. Alun perin (vuosina 1907–1936) siitä käytettiin asemakaavassa nimeä *Minna Canthinkuja*. Tämä oli Tampereen ensimmäinen kadunnimi, johon sisältyi etu- ja sukunimi.

Minna Canthin syntymäkoti on aikoinaan ollut Tampereen Puutarhakadulla. Koska *Puutarhakatu* () kuuluu  Tampereen alkuperäisiin kadunnimiin, kaupunginvaltuusto ei ole halunnut historiallisista syistä muuttaa sen nimeä *Minna Canthin kaduksi*.

## Lähteet
Suiunjoki

**Suiunjoki** (myös *Suijunjoki*, *Suikujoki*; ) on Vienanmereen laskeva joki Karjalan tasavallan Belomorskin piirissä Venäjällä. Sen pituus on 85 kilometriä, valuma-alueen laajuus 938 neliökilometriä ja keskivirtaama 8,2 kuutiometriä sekunnissa.

Suiunjoki saa alkunsa Suikujärvestä 105 metriä merenpinnan yläpuolella. Se virtaa mutkitellen koilliseen ja laskee Vienanmeren Suiunlahteen Suiun kylän luona. Joen reitillä ovat Maškolampi, Kuzkozero ja Kippojärvi (ven. *Kipozero*). Suurin sivujoki on Lonkanjoki (*Olonga*).

Suiunjoen kaltevuus on 1,235 ‰. Yläjuoksulla, joka käsittää kaksi kolmasosaa joen pituudesta, on kallioita, harjuja ja kukkuloita. Alajuoksu on soistunutta tasankoa. Koskia on eniten keskijuoksulla. Joen leveys on 20–25 metriä. Se saa suurimman osan virtauksestaan sulamisvesistä. Kevättulva on touko-kesäkuussa.

Suiunjoki on lohen kutujoki. Muita kalalajeja ovat taimen, hauki, ahven, lahna, säyne, särki, kuore, siika ja made. Joki on suosittu retkeilykohde.

## Lähteet
Mikael Nylund

**Mikael Nylund** (s. 1975 Tampere) on suomalainen yritysjohtaja, joka on toiminut Goforen toimitusjohtajana vuodesta 2019 lähtien. Koulutukseltaan hän on tekniikan ylioppilas.

## Ura
Nylund on opiskellut tuotantotaloutta ja ohjelmistotekniikkaa muun muassa Tampereen teknillisessä yliopistossa. 

Uransa alussa hän työskenteli IT-palveluihin erikoistuneena yrittäjänä vuosina 1998–2001. Vuosina 2001–2005 hän työskenteli Capnovassa teknologiajohtajana ja vuosina 2005–2010 teknologiapäällikkönä Enfolla.

Nylund alkoi työskennellä Goforessa vuonna 2010. Samana vuonna hän liittyi myös yhtiön johtoryhmään. Hänen ensimmäinen tittelinsä Goforella oli vanhempi konsultti, vuodesta 2012 lähtien hän toimi IT-johdon asiantuntijapalveluiden liiketoimintavastaavana. Sen jälkeen hän toimi johdon konsultoinnin liiketoiminnasta vastaavana johtajana vuodet 2016–2019. Toimitusjohtajan varahenkilönä hän aloitti vuonna 2018.  Vuonna 2019 hänen vastuulleen tuli Goforen yritysjärjestelyt. Toimitusjohtajana hän aloitti vuonna joulukuussa 2019.

## Luottamustoimet
Vuonna 2022 Nylundilla oli seuraavat luottamustoimet:
*CCEA Oy:n hallituksen puheenjohtaja Hän on toiminut hallituksessa vuodesta 2020 lähtien. 
*Devecto Oy:n hallituksen puheenjohtaja
*Gofore Lead Oy:n hallituksen puheenjohtaja
*Qentinel Finland Oy:n hallituksen puheenjohtaja
*Rebase Consulting Oy:n hallituksen puheenjohtaja
*Sleek Oy:n hallituksen puheenjohtaja

Capnovan hallitukseen hän kuului vuodet 2008–2018.

## Yksityiselämä
Nylund asuu Tampereella. Hänen perheeseensä kuuluu 5 lasta ja puoliso.

## Aiheesta muualla
*Tivi: Gofore löysi uuden pomon talon sisältä – hakee kasvua ulkomailta 17.3.2020

## Lähteet
Mesquite (Nevada)

**Mesquite** on kaupunki Nevadan osavaltiossa, Yhdysvalloissa. Sen väkiluku oli 20&nbsp;471 vuonna 2020. Kaupunki sijaitsee Clarkin piirikunnan koillisnurkassa. Mesquitessa on useita kasinoja ja golfratoja.

## Väestö
Vuonna 2020 Mesquiten 20&nbsp;471 asukkaasta valkoisia oli 81,4&nbsp;%, aasialaisia 2,5&nbsp;%, mustia 1,0&nbsp;% ja alkuperäisasukkaita 0,7&nbsp;%. 21,5&nbsp;% asukkaista puhui kotonaan jotain muuta kieltä kuin englantia ja 12,4&nbsp;% asukkaista oli syntynyt ulkomailla.

## Lähteet

## Aiheesta muualla
Ulas Samtšuk

**Ulas Samtšuk**, , (20. helmikuuta 1905 Derman, Volynian kuvernementti, Venäjän keisarikunta – 9. heinäkuuta 1987 Toronto, Ontario, Kanada) oli ukrainalainen toimittaja ja kirjailija, merkittävimpiä 1900-luvun ukrainalaisia kirjailijoita.

Samtšuk opiskeli Breslaun yliopistossa (nyk. Wrocław, Puola) ja Ukrainan vapaassa yliopistossa Prahassa. Hän julkaisi ensimmäiset novellinsa 1926 Varsovassa ilmestyneessä *Duhovna besidassa* ja Ukrainassa ilmestyneessä *Literaturno-naukovyi vistnykissä*. Novellit ilmestyivät 1936 kokoelmana *Vidnajdenyi rai* (”Jälleenlöydetty paratiisi”). Hän oli 1941–1943 Rivnessä ilmestyneen sanomalehden *Volynin* päätoimittaja. Hän pakeni 1944 Saksaan, jossa hän johti 1945–1948 kulttuurijärjestö MURia. Vuonna 1948 hän lähti Kanadaan ja johti siellä maanpakolaiskirjailijoiden järjestöä.

Samtšuk noudattaa tuotannossaan 1800-luvun realistista perinnettä. Hän kuvaa teoksissaan 1900-luvun ukrainalaista elämää, kansallisen ja kulttuurielämän syntyä ja hutsulien kamppailua olemassaolosta, teoksessa *[[Marija (romaani)|Marija]]* vuosien 1932–1933 nälänhädän aiheuttamaa kansanmurhaa, toista maailmansotaa ja ukrainalaisten pakkotyötä. Hän kuvaa Ukrainan kapina-armeijan kamppailua, ja hänen huomionsa kiinnittyy ukrainalaisten uranuurtajien ja maanpakolaisten kärsimyksiin. Muistelmissaan hän kirjoitti aiheista, joita hän ei käsitellyt kaunokirjallisuudessa. Torontoon perustettiin 1988 hänen työlleen omistettu arkisto ja museo.

*Marija* oli ensimmäinen Ukrainan nälänhätää () kuvannut kaunokirjallinen teos. Samtšuk oli kuullut Stalinin määräyksestä aiheutuneesta keinotekoisesta nälänhädästä oleskellessaan 1932 Prahassa.

## Lähteet

## Aiheesta muualla
Associated Television

**Associated Television** (ATV) oli brittiläinen televisioyhtiö, joka toimi vuosina 1955–1982 osana ITV:n verkostoa. Vuosina 1955–1968 yhtiöllä oli toimilupa lähetyksille Lontoon alueella viikonloppuisin, jonka yhtiö menetti London Weekend Televisionille, ja tämän lisäksi myös Midlandsin alueella arkipäivisin. Vuodesta 1968 eteenpäin ATV:lla oli toimilupa Midlandsin alueella koko viikon ajaksi.

Alun perin yhtiön nimeksi oli määrä tulla ABC, mutta samanniminen elokuvateatteriyhtiö, jolla oli suunnitelmissa perustaa oma ITV-kanava ABC Weekend TV, voitti kiistan nimen omistajuudesta. Vuoden 1980 toimilupasopimuskierroksella IBA, joka vastasi toimilupien myöntämisestä, teki Midlandsin alueeseen muutoksia, koska ATV:n paikallissisällön puutteellisuudesta oli kuulunut useita valituksia. Uudelta yhtiöltä vaadittaisiin paikallisempaa lähetystapaa, ja ohjelmien tuotantotiloja piti olla sekä läntisessä että itäisessä Midlandsissa. ATV onnistui pitämään toimiluvan itsellään, tosin myönnytyksin: IBA vaati ATV:tä järjestämään toimintansa uudelleen paikallisemmaksi, kuten esimerkiksi tarjoamalla 49% yrityksen osakkeista paikallisille toimijoille. Rakenneuudistusten jälkeen ATV aloitti toimintansa uudella nimellä Central Independent Television 1. tammikuuta 1982.

ATV käytti koko olemassaolonsa ajan logoa, jossa kirjaimet ATV olivat kahden osittain päällekkäisen silmänmuotoisen kuvion väleissä. Vuodesta 1969 alkaen yhtiön käyttämä "*Zoom 2*" -tunnus, jossa korostettiin samana vuonna aloitettuja värilähetyksiä, on yhä yksi ITV:n tunnetuimpia.

## Lähteet
Zeynep Gedizlioğlu

**Zeynep Gedizlioğlu** (s. 4. joulukuuta 1977 Izmir) on turkkilaissyntyinen, Saksaan asettunut säveltäjä.

Gedizlioğlu opiskeli sävellystä muiden muassa Wolfgang Rihmin johdolla Karlsruhessa ja Ivan Fedelen johdolla Strasbourgissa. Hän suoritti myös IRCAM:n kurssin Pariisissa vuosina 2010–2011. Gedizlioğlu on saanut useita palkintoja ja palkintoehdokkuuksia, kuten Ernst von Siemens -palkinnon vuonna 2012 ja Berliner Kunstpreisin vuonna 2019. Hän sai Preis der deutschen Schallplattenkritik -ehdokkuuden muotokuvalevyllään *Verbinden und Abwenden* vuonna 2020.

Gedizlioğlun musiikkia on esitetty johtavissa kansainvälisissä tapahtumissa, kuten Salzburgin musiikkijuhlilla. Hänen teoksiaan ovat esittäneet muiden muassa Klangforum Wien, Ensemble InterContemporain ja Arditti-kvartetti.

## Lähteet
Jón Gunnarsson

**Jón Gunnarsson** (s. 21. syyskuuta 1956) on islantilainen itsenäisyyspuolueen poliitikko, joka on toiminut Islannin oikeusministerinä vuodesta 2022 lähtien. Aiemmin hän on toiminut liikenne- ja paikallishallintoministerinä vuonna 2017 ja sisäministerinä vuosina 2021–2022.

Jón syntyi Reykjavíkissa. Hän opiskeli metallitekniikkaa Reykjavíkin ammattikoulussa ja valmistui sieltä vuonna 1975. Vuonna 1996 hän suoritti liikkeenjohdon tutkinnon Islannin yliopiston täydennyskoulutuskeskuksessa. Ennen poliittista uraansa hän on työskennellyt maanviljelijänä, markkinointijohtajana ja tuontiyrityksen johtajana. Vuodesta 2019 lähtien hän on toiminut itsenäisyyspuolueen sihteerinä. 

Vuoden 2007 vaaleissa Jón valittiin Alltingiin Suðvesturkjördæmi-vaalipiiristä. Hänet nimitettiin tammikuussa 2017 liikenne- ja paikallishallintoministeriksi, jossa virassa hän toimi saman vuoden marraskuuhun asti. Marraskuussa 2021 hänet nimitettiin sisäministeriksi. Helmikuusta 2022 lähtien hän on toiminut oikeusministerinä.

Jón on naimisissa Margrét Halla Ragnarsdóttirin kanssa. Heillä on kolme aikuista lasta.

## Lähteet
Joni Hirvikallio

**Joni Hirvikallio** (s. 11. syyskuuta 1990) on suomalainen suunnistaja. Hirvikallio edustaa seuratasolla Kooveeta. Hänen valmentajanaan toimii Antti Örn. Suunnistuksen EM-kilpailuissa Hirvikallion paras sijoitus on sprintin 35. sija vuodelta 2018. Juniorien MM-kilpailuissa hänen paras sijoituksensa on 32. sija keskimatkan kilpailusta vuodelta 2010. Suunnistuksen maailmancupin osakilpailussa hänen paras sijoituksensa on 22. sija pitkän matkan kilpailusta vuodelta 2019. Hirvikallio kuului Koveen voittajajoukkueeseen vuoden 2018 Jukolan viestissä.

Hirvikallio on kilpaillut myös maasto- ja maantiejuoksussa. Hän sijoittui maastojuoksun SM-kilpailuissa 2023 pitkällä matkalla viidenneksi ja sai hopeaa sekajoukkuekilpailussa. Puolimaratonin hän on juossut parhaimmillaan aikaan 1.08.45 (Riika, 2023) ja maratonin 2.23.22 (Valencia, 2023).

## Lähteet
Áslaug Arna Sigurbjörnsdóttir

**Áslaug Arna Sigurbjörnsdóttir** (s. 30. marraskuuta 1990) on islantilainen itsenäisyyspuolueen poliitikko, joka on toiminut korkeakoulu-, teollisuus- ja innovaatioministerinä vuodesta 2022 lähtien.

Áslaug syntyi Reykjavíkissa. Hän suoritti Islannin yliopistossa oikeustieteen kandidaatintutkinnon vuonna 2015 ja maisterintutkinnon vuonna 2017. Vuosina 2014–2015 hän työskenteli poliisina Suðurlandissa. Vuonna 2015 hänet valittiin itsenäisyyspuolueen sihteeriksi; hän sai vaalissa 91,9 prosenttia äänistä vastaehdokas Guðlaugur Þór Þórðarsonin 6,7:ää prosenttia vastaan. Hän toimi sihteerinä vuoteen 2019 asti. Vuoden 2016 parlamenttivaaleissa Áslaug valittiin Alltingiin Reykjavíkurkjördæmi norður -vaalipiiristä, jota hän edusti vuoden 2021 vaaleihin saakka, joissa hänet valittiin Reykjavíkurkjördæmi suður -vaalipiiristä. Vuosina 2015–2019 hän toimi itsenäisyyspuolueen sihteerinä.

Syyskuussa 2019 Áslaug nimitettiin oikeusministeriksi. Marraskuussa 2021 hänet nimitettiin tiede-, teollisuus- ja innovaatioministeriksi ja helmikuussa 2022 korkeakoulu-, teollisuus- ja innovaatioministeriksi.

## Lähteet
Ilari Siutla

**Ilari Siutla** (s. 27. lokakuuta 1986 Mynämäki) on suomalainen pesäpalloilija. Siutla edusti urallaan Superpesiksessä Pattijoen Urheilijoita, Kankaanpään Mailaa ja Seinäjoen JymyJusseja. Pattijoen Urheilijoissa pelatessaan saavutti yhden SM-pronssin kaudella 2011. Hänen kasvattajaseuransa on Mynämäen Vesa. Hän pelasi ulkokentällä kolmosvahtina. Siutla pelasi 137 Superpesiksen runkosarjan ottelua. Näissä otteluissa hän löi seitsemän kunnaria ja 28 tavallista juoksua, toi 126 juoksua ja keräsi 501 kärkilyöntipistettä. Siutla pelasi 17 Superpesiksen ylemmän loppusarjan ottelua. Näissä otteluissa hän löi yhden kunnarin ja viisi tavallista juoksua ja keräsi 69 kärkilyöntipistettä. Siutla pelasi 23 Superpesiksen alemman loppusarjan ottelua. Näissä otteluissa hän löi yhden kunnarin ja kymmenen tavallista juoksua, toi kuusi juoksua ja keräsi 59 kärkilyöntipistettä.

## Lähteet
Cream (täsmennyssivu)

**Cream** voi tarkoittaa seuraavia:
* Cream, brittiläinen rockyhtye
* "Cream", Princen kappale
* Cream (japanilainen ryhmä), japanilainen hip-hop -ryhmä
* Cream (muusikko), eteläkorealainen muusikko
* *[[The Cream (albumi)|The Cream]]*, John Lee Hookerin albumi
Pariisin Grand Prix

**Grand Prix automobile de Paris**, tunnettu yleisemmin **Pariisin Grand Prix**, toimi Grand Prix'n / Formula 1:n kisanäyttämönä. Kilpailu järjestettiin Ranskan Pariisin läheisyydessä sijaitsevalla Montlhéryn radalla sekä Boulognen metsäalueella vuosina 1939 ja 1945-1952. 

Ranskan vapautuksen kunniaksi vuoden 1945 kilpailu tunnetaan nimellä Prisoners’ Cup (). Vuoden 1946 kilpailu puolestaan tunnetaan Resistance Cupina ja vuoden 1947 Paris Cupina.

## Tulokset vuosikohtaisesti

## Lähteet
Casta

**Casta** on espanjalainen yhtye, johon kuuluvat veljekset Lorenzo (s. 1957), Francisco (s. 1967) ja Juan Antonio Salazar (s. 1969).  

Azúcar Morenon ja Los Chunguitosin jäsenet ovat heidän serkkujaan. 

Albumi *I Am Gypsy* (1998) sai hyvän arvostelun AllMusicin Alex Hendersonilta.

## Diskografia (valikoima)
### Albumit
*  *[[Viva la libertad]]* (1985)
*  *Ley gitana* (1987)
*  *[[La llama del amor]]* (1988)
*  *Por derecho* (1989)
*  *Escapemos juntos* (1990)
*  *Tu pelo* (1991)
*  *Todo corazón* (1996)
*  *I Am Gypsy* (1998)
*  *Con nueva ilusión* (2001)

## Lähteet
* Discogs
* Biblioteca Nacional de España

### Viitteet
Elizabeth Taylorin filmografia

Tämä on näyttelijä **[[Elizabeth Taylor]]in filmografia**. Taylor oli aikansa suurimpia Hollywood-tähtiä. Hän esiintyi 1940-1960-luvuilla yli kolmessakymmenessä elokuvassa, ja teki ensimmäisen pääroolinsa 12-vuotiaana elokuvassa *[[Yli esteitten]]* (1944). Uransa kultakaudella 1950- ja 1960-luvulla hän teki naispääosat useissa klassikoiksi muodostuneissa elokuvissa, kuten *[[Paikka auringossa]]* (1951), *[[Jättiläinen (vuoden 1956 elokuva)|Jättiläinen]]* (1956), *[[Kissa kuumalla katolla]]* (1958) ja *[[Kleopatra (vuoden 1963 elokuva)|Kleopatra]]* (1963). 

Taylorin viimeisiä suuria rooleja oli Oscar-palkittu Marthan osa elokuvassa *[[Kuka pelkää Virginia Woolfia? (elokuva)|Kuka pelkää Virginia Woolfia?]]* (1966). Hänen viimeinen menestysteoksensa oli *[[Kuinka äkäpussi kesytetään (vuoden 1967 elokuva)|Kuinka äkäpussi kesytetään]]* (1967). Hollywoodin studiojärjestelmän hajottua 1960-luvun puolivälin jälkeen Taylorin elokuvaura hiipui, jolloin hän siirtyi B-elokuviin sekä televisiorooleihin. Hän teki viimeisen valkokangasroolinsa vuonna 1994 ja esiintyi televisiossa viimeisen kerran 2001.

## Elokuva- ja televisioroolit
Buk (rumpu)

**Buk** on perinteinen korealainen rumpu. Kuuluisa buk-rumpu on värikäs temppeleissä käytetty, jolla ilmoitetaan jotain tärkeää.
Hovimusiikissa käytetty buk-rumpu käyttää nauloja reunoilla kun taas kansanmusiikissa käytetyt ovat yleensä sidottu nahkaremmeillä. Rumpua soitetaan hovimusiikissa kapula yhdessä kädessä tai kahdella paljaalla kädellä. Folk-musiikissa rumpua soitetaan kapula oikeassa kädessä ja paljaalla vasemmalla kädellä.

## Lähteet
Glenwood Plantation

**Glenwood Plantation** on kunta (*plantation*) Mainen osavaltiossa, Yhdysvalloissa. Sen väkiluku oli 5 vuonna 2020, ja se on väkiluvultaan Mainen osavaltion pienin kunta. Glenwood Plantation sijaitsee Aroostookin piirikunnassa.

## Lähteet

## Aiheesta muualla
Kolomenskoje

**Kolomenskoje** () on entinen keisarillinen tila Moskovan kaakkoispuolella Venäjällä. Tila sijaitsee Kolomnan kaupunkiin johtavan muinaisen tien varrella. Tilan laajuus on 390 hehtaaria. Sieltä on näkymät Moskvajoen jyrkille rannoille. Tila ei alun perin kuulunut Moskovaan, mutta se liitettiin siihen 1960-luvulla.

## Kolomenskojen valkoinen pylväs
Kolomenskojen kylä mainittiin ensimmäisen kerran Iivana Kalitan testamentissa vuonna 1339. Ajan myötä kylä kehittyi Moskovan suuriruhtinaskunnan ruhtinaiden suosikkimaatilaksi. Varhaisin olemassa oleva rakennus on vuonna 1532 valmistunut poikkeuksellinen Taivaaseenastumisen kirkko, joka rakennettiin valkoisesta kivestä kauan odotetun kruununperillisen, tulevan Iivana Julman, syntymän muistoksi. Epätavanomainen kirkko oli ensimmäinen telttamainen kivikirkko, joka merkitsi katkosta Bysanttilaisesta perinteestä. Sitä kutsutaan joskus nimellä ”valkoinen pylväs”.

Kirkko kurottaa taivasta kohti matalasta ristinmuotoisesta *podkletistä* (pohjakerros), jota seuraa pitkä *tšetverik* (kahdeksankulmainen runko ja sitten kahdeksankulmainen teltta, jonka kruunaa pieni kupoli). *Tšetverikin* sivuilla olevat kapeat pilasterit, nuolen muotoiset ikkunakehykset, kolme kerrosta kokošnikeja sekä arkadiportaikkojen ja avoimien gallerioiden hiljainen rytmi korostavat tämän venäläisen arkkitehtuurin mestariteoksen dynaamista suuntausta. Koko pystysuoran sommitelman uskotaan saaneen inspiraatiota telttakattotyylisistä puukirkoista Venäjän pohjoisosista. Kirkko lisättiin Unescon maailmanperintöluetteloon vuonna 1994.

## Suuri palatsi

Tsaari Aleksei Mihailovitš purki Kolomenskojessa kaikki aikaisemmat puurakenteet ja korvasi ne uudella suurella puupalatsilla, joka on kuuluisa mielikuvituksellisista satumaisista katoistaan. Ulkopuoliset kutsuivat tätä valtavaa monimutkaisten käytävien ja 250 huoneen sokkeloa ”maailman kahdeksanneksi ihmeeksi”. Vaikka se oli periaatteessa vain kesäpalatsi, oli se tsaari Aleksei I:n suosikkiasunto. Tuleva keisarinna Elisabet Petrovna syntyi palatsissa vuonna 1709, ja tsaari Pietari Suuri vietti osan nuoruudestaan siellä. Hovin poistuttua Pietariin palatsi rapistui niin huonoon kuntoon, että Katariina II kieltäytyi ottamasta sitä Moskovan asuinpaikakseen. Hänen määräyksestään puinen palatsi purettiin vuonna 1768, ja sen tilalle rakennettiin paljon vaatimattomampi tiilirakennelma.

Aleksei Mihailovitšin yksityiskohtaiset suunnitelmat palatsista säilyivät. Moskovan hallitus jälleenrakensi suuren puisen palatsin vuonna 2010. Uudelleenrakennettu palatsi sijaitsee noin kilometrin alkuperäisestä sijainnistaan etelään lähellä ”valkoista pylvästä” historiallisen alkuperäisten perustuksien säilyttämiseksi. Katariina Suuren vuonna 1768 pystyttämä palatsi purettiin vuonna 1872, ja vain muutama portti ja ulkorakennuksia on jäljellä.

Neuvostoliiton alkuaikoina arkkitehti ja restauraattori Pjotr Baranovskin aloitteesta Kolomenskojeen kuljetettiin säilytettäväksi vanhoja puurakennuksia ja erilaisia esineitä eri puolilta Neuvostoliittoa, joten tänäpäivänä Kolomenskoje-puistossa on vaikuttava joukko erilaisia rakennuksia ja historiallisia esineitä nähtävillä.

## Lähteet
*

### Viitteet
Dhol

**Dhol** on intialainen rumpu, josta on eri muunnelmia. Rumpua on käytetty 15. vuosisadalla sodassa. Rumpu muodostui keskeiseksi Bhangra-musiikissa. Rumpu on tynnyrin muotoinen ja sitä soitetaan erilaisilla kepeillä erilaisten äänten tuottamiseksi. Rummun eri päissä voi olla erilainen kalvo erilaisen äänen saamiseksi (ohuempi tai paksumpi, suurempi tai pienempi).

Dhol congaa muistuttava kaksikalvoinen rumpu.

## Lähteet
Pegnitz

**Pegnitz** on kaupunki Bayreuthin piirikunnassa Baijerin osavaltiossa Saksassa. Vuoden 2020 lopussa kaupungissa oli 13&nbsp;271 asukasta. Pegnitz on väkiluvultaan piirikuntansa suurin kunta. Pegnitzin ystävyyskaupungit ovat Ranskan Guyancourt ja Tšekin Slaný.

Kaupungista alkunsa saava joki Pegnitz virtaa Nürnbergin halki ja laskee Regnitziin.

## Lähteet

## Aiheesta muualla

*Kaupungin verkkosivut
Flanderin ympäriajo 2022

**Flanderin ympäriajo 2022** oli järjestyksessään 106. miesten Flanderin ympäriajo. Se käytiin 272,5 kilometrin reitillä Antwerpenistä Oudenaardeen 3. huhtikuuta 2022. Kilpailu kuului UCI World Touriin.

Mathieu van der Poel voitti Flanderin ympäriajon toisen kerran. Hän oli yksi pyöräilijöistä, jotka pääsivät 60 kilometriä ennen maalia, Oude Kwaremontin nousussa, mukaan Tadej Pogačarin irtiottoyritykseen. Seuraavassa nousussa Koppenbergissä Pogačar iski jälleen, ja vain van der Poel ja Valentin Madouas pystyivät seuraamaan häntä. He tavoittivat alkuperäisen irtiottoryhmän kaksi parasta, Dylan van Baarlen ja Fred Wrightin, 38 kilometriä maalista, ja van Baarle kykeni liittymään heidän seuraansa.

Van der Poel oli ainoa, joka pystyi seuraamaan Pogačaria viimeisen kerran Oude Kwaremontia noustessa. He kasvattivat eron Madouasiin ja van Baarleen 30 sekuntiin, mutta kyttäilivät toisiaan loppusuoralla niin, että kaksikko tavoitti heidät 250 metriä ennen maalia. Samalla hetkellä van der Poel aloitti loppukirinsä ja voitti kilpailun ennen van Baarlea, Madouasia ja palkintokorokkeen ulkopuolelle pudonnutta Pogačaria.

### Miesten kilpailun tulokset

### Osallistuneet joukkueet

## Naisten kilpailu

Samana päivänä ajettiin myös 19. naisten Flanderin ympäriajo. Se käytiin 158,6 kilometrin reitillä, jossa Oudenaarde toimi sekä lähtö- että maalipaikkana. Kilpailu kuului UCI Women's World Touriin.

Lotte Kopecky voitti kilpailun ensimmäisenä belgialaisena 12 vuoteen. Chantal van den Broek-Blaak, hänen joukkuetoverinsa SD Worx -tallista, teki ratkaisevan iskun 11 kilometriä ennen maalia. Annemiek van Vleuten kykeni tavoittamaan hänet Kopeckyn seuratessa heti perässä. Van der Broek-Blaak vastasi pääosin vetotyöstä maalia lähestyttäessä, ja Kopecky pystyi kukistamaan van Vleutenin loppukirissä. Van der Broek-Blaak sijoittui kolmanneksi.

### Naisten kilpailun tulokset

### Osallistuneet joukkueet

## Lähteet
Ricardo Franco

**Ricardo Franco Rubio** (1949–1998) oli espanjalainen elokuvaohjaaja. Hän ohjasi muutamien lyhytelokuvien ja dokumentaaristen elokuvien jälkeen 1975 näytelmäelokuvan *[[Pascal Duarte]]*, joka toi hänelle mainetta. Se on sovitus Camilo José Celan romaanista *[[Pascual Duarten perhe]]*. Sen jälkeen hän teki vielä muutamia elokuvia ja työskenteli 1980-luvulla myös televisiolle sekä teki jaksoja episodielokuviin. Hänen viimeinen ohjauksensa on *[[Lágrimas Negras]]*, jonka ohjauksen hän joutui sairautensa vuoksi keskeyttämään. Elokuvan viimeisteli hänen ystävänsä Fernando Bauluz. Elokuva kertoo Andresin ja Isabelin dramaattisen rakkaustarinan. Andres haluaisi luopua kaikesta ja lähteä Isabelin mukaan.

## Pakinnot ja tunnustukset
* Kultamitali ansioista kulttuurin alalla 1997
* Goya-palkinto parhaana ohjaajana, 1998
* Goya -palkinto parhaasta alkuperäiskäsikirjoituksesta 1998

## Lähteet

## Aiheesta muualla
*
Airakselan rautatieasema

**Airakselan rautatieasema** () on rautatieliikennepaikka Kuopiossa rataosalla .

Airaksela avattiin Kurkimäen alaisena laiturivaihteena rataosan valmistuessa 1889. Sen nimi oli 1910- ja 1920-lukujen vaihteeseen saakka Karttula sijaintikuntansa mukaan. 1800- ja 1900-lukujen vaihteessa paikalle rakennettiin Bruno Granholmin suunnittelema Platformskjul I -tyypin laiturirakennus, mutta tilanpuutteen takia Airakselaan rakennettiin uusi suurempi asemarakennus 1931. Molemmat rakennukset on sittemmin purettu. Myöhemmin Airakselaan rakennettiin pieni rakennus, joka toimii laitetilana. Henkilöliikenne lakkautettiin 2. kesäkuuta 2002.

## Lähteet

## Aiheesta muualla

*Vaunut.org: Kuvia Airakselan rautatieasemalta
*Finna.fi: Kuva Airakselan ensimmäisestä laiturirakennuksesta
Mäntän lentokenttä

**Mäntän lentokenttä** on Mänttä-Vilppulan kaupungissa sijaitseva lentokenttä. Kenttä sijaitsee noin kahden kilometrin päässä Mäntän keskustasta. Kentän sorapintaisen kiitotien pituus on 750 metriä ja leveys 18 metriä. Sassin lentokenttä rakennettiin 1970-luvun alussa entiselle sellupuun varastoalueelle ja sitä käytettiin G. A. Serlachius Oy:n metsälannoituslentojen tukikohtana. Myöhemmin kenttää on käytetty 1980-luvulta alkaen harrastajalentotoimintaan.

Sassin lentokentän on omistanut vuodesta 2015 Mänttä-Vilppulan kaupunki ja kentällä toimii paikallinen ilmailuyhdistys Sassin Ilmailijat ry. Kentällä toimii myös Sastamalan koulutuskuntayhtymän (SASKY) lentokoneasentajakoulu, koulun käyttämä halli valmistui syksyllä 2016. Sassin lentokentän vierssä on lisäksi teollisuustuhkan läjityspaikka. Kesällä 2021 aloitettiin pienlentokoneiden säilytykseen tarkoitetun lentokonehallin rakennustyöt. Hallin rakennustyö keskeytyi keväällä 2022 urakoitsijan konkurssiin ja urakkasopimuksen purkamiseen.

Kentän yhteyteen suunniteltiin 2020-luvun alussa Lakeside Airpark Finland -ilmailupuistoa, johon olisi kuulunut kylpylähotelli, toimistokeskittymä ja luksusasuntojen alue. Hanke koki takaiskun syyskuussa 2021  kun sen italialainen rahoittaja Osanna Group vetäytyi siitä.

## Lähteet

## Aiheesta muualla
* Mänttä Sassin lentokenttä kesällä 2018 (Youtube)
Näytelmäelokuva

**Näytelmäelokuva** eli **fiktioelokuva** on sepitteellinen tarina, ja se pyritään pitämään erillään dokumenttielokuvasta. Näytelmäelokuvasta käytetään myös nimityksiä pitkä elokuva, kokoillan elokuva ja teatterielokuva. Suomen Kansallisfilmografian mukaan näytelmäelokuva on "elokuvaa, joka on esitetty omana otsikko-ohjelmanaan elokuvateatterin maksullisessa yleisönäytännössä ja jonka esityskesto on vähintään 37 minuuttia. Kesto vastaa 1000 metriä 35 millimetrin elokuvaleveydellä/24 kuvaa sekunnissa".

## Lähteet
Feletto

**Feletto** () on kunta Italiassa Piemonten alueella sijaitsevassa Torinon metropolikaupungissa. Vuoden 2022 alussa kunnassa oli arviolta 2&nbsp;171 asukasta.

## Lähteet

## Aiheesta muualla
Jäkäläpään lentokenttä

**Jäkäläpään lentokenttä**  on Inarissa Lemmenjoen kansallispuiston alueella sijaitseva epävirallinen lentopaikka. Jäkäläpään tunturin laen itäpuolella sijaitsevalle tasanteelle 480 metrin korkeuteen 1950-luvun alussa raivatulla lentokentällä on kaksi kiitotietä. Sorapintaiset epätasaiset kiitotiet on merkitty valkoisin reunakivin ja kiitoteillä kasvaa vaivaiskoivua ja niillä on valkoisella merkittyjä maakiviä. Kiitoteiden leveys on noin 50 metriä ja pituudet 420 ja 390 metriä. Kentällä sijaitsee pieni lautarakenteinen kullankaivajien varastona ja kirjastona (Karhu-Korhosen kirjasto) toimiva rakennus, jossa on myös kamiina lämmitystä varten. Kentällä ei ole polttoaineen jakelua. Kentästä huolehtii Lapin Kullankaivajain liitto.

Jäkäläpään ja Martiniiskonpalon lentokentät rakennettiin 1950-luvun alussa talkootyönä Lemmenjoen kullankaivuualueen huoltoliikennettä varten.

Jäkäläpään lentokenttä on poistettu virallisten lentopaikkojen luettelosta tammikuussa 2006, mutta kansallispuiston järjestyssääntö mahdollistaa edelleen laskeutumisen lentokentälle.

## Lähteet
Frontier Developments

**Frontier Developments** on brittiläinen pelitalo, jonka on perustanut David Braben vuonna 1994. Yritys sijaitsee lähellä Cambridgen yliopistoa. Yrityksellä on 100 (vuonna 2005) kokoaikaista työntekijää sekä alihankkijoita äänelle, käsikirjoitukselle ja muille osastoille.

## Historia
Yrityksen peruttuihin peleihin kuuluu *The Outsider*, jonka kehitys pysäytettiin 2011/2012 mahdollisesti pysyvästi. Peliä oli pitkään kehityksessä (kolme vuotta esituotannossa ja kaksi vuotta tuotantovaiheessa) Codemastersille kun sen uudet omistajat päättivät suunnata studion toimintaa uudelleen ja pelin jätettiin pois.

Studio kertoi marraskuussa 2023 keskittyvänsä jatkossa simulaatiopeleihin, kun yritys laajentaa valikoimaa johti pettymykseen. Studion kehittämä *Warhammer Age of Sigmar: Realms of Ruin* sai myönteisen vastaanoton arvioissa, mutta pelin myynti jäi odotuksista jälkeen. Studio kertoi myös irtisanomisista ja menojen leikkauksista.

## Pelit
* **' (1993)
* **' (1995)
* *[[Koiran elämää]]* (2003)
* *[[Wallace & Gromit in Project Zoo]]* (2003)
* *[[RollerCoaster Tycoon 3]]* (2004)
* *[[Wallace & Gromit: The Curse of the Were-Rabbit]]* (2005)
* ** (2014)
* *[[Planet Coaster]]* (2016)
* *[[Jurassic World: Evolution]]* (2018)
* *[[Planet Zoo]]* (2019)
* *[[Jurassic World: Evolution 2]]* (2021)
* *[[Planet Coaster 2]]* (2024)

## Lähteet

## Aiheesta muualla
* Profiili MobyGamesissä
Pjatyh’atky

**Pjatyh’atky** (, kirjaimellisesti "viisi taloa"; ) on kaupunki Ukrainan Dnipropetrovskin alueen luoteisosassa Kamjansken piirissä. Pjatyh’atky sijaitsee noin 88 kilometriä piirikeskus Kamjansken keskustasta ja 110 kilometriä aluekeskus Dniprosta länteen. Kaupunki on rautateiden risteyspaikkakunta ja sijaitsee eurooppatien  (muun muassa valtatieyhteys Donetsk–Dnipro–Kiova) varrella.

Ukrainan tilastokeskus arvioi Pjatyh’atkyn väkiluvuksi 18&nbsp;457 asukasta vuoden 2021 alussa. Pjatyh’atky on Ukrainan vuonna 2020 tehdyn aluehallintouudistuksen jälkeen kuulunut Kamjansken piiriin; tätä ennen se oli Pjatyh’atkyn piirin hallintokeskus.

Paikkakunnan kehitys sai vauhtia noin vuonna 1886, kun sinne valmistui rautateiden risteys ja sittemmin rautatieasema (1898). Kaupungin aseman Pjatyh’atky sai 1938. Siellä on esimerkiksi vaatetehdas, elintarviketeollisuutta ja rautatiealan yrityksiä.


Вокзал П'ятихатки 2.jpg|Pjatyh’atkyn rautatieasema (1896).
Свято-Покровский храм в Пятихатках.jpg|Pokrovan kirkko (1886).
Районный историко-краеведческий музей в Пятихатках.jpg|Kotiseutumuseo.
Pjatychatky Straße.JPG|Katu kohti lastensairaalaa.


## Lähteet

## Aiheesta muualla
Vuotson lentokenttä

**Vuotson lentokenttä**  on Sodankylässä noin kilometrin päässä Vuotson kylän keskustasta sijaitseva epävirallinen lentopaikka. Lentokentällä on sorapintainen kiitotie, jonka leveys on 20 metriä ja pituus 600 metriä. Kiitotien reunoilla kasvaa pari metriä korkeita mäntyjä ja kiitotien eteläpäässä on esiintynyt uria. Kentällä ei ole polttoaineen jakelua. Kentän omistaa Sodankylän kunta eikä kentällä ole vakinaista käyttöä. Virallisten lentopaikkojen luettelosta kenttä poistettiin vuonna 2006.

Kenttää alettiin rakentaa 1939 Petsamoon suunnitellun lentoreitin varalaskupaikaksi. Kiitotiealue, suojarakennus ja puhelinyhteys Vuotson majatalon puhelinkeskukseen valmistuivat kesällä 1940. Jatkosodan aikana kesällä 1942 saksalaiset aloittivat kentän laajennus- ja kunnostustyöt. Kentälle oli tarkoitus rakentaa tuhat metriä pitkä ja 150 metriä leveä kiitotiealue ja kuusi lentokonesuojaa, mutta lopulta suojia ei rakennettu ja kiitotie jäi 650 metrin pituiseksi, josta käyttökelpoista osuutta oli noin 500 metriä. Kenttää käyttivät sodan aikana lähinnä Fieseler Fi 156 Storch -tyyppiset tiedustelu- ja yhteyskoneet. Kentän läheisyydessä sijaitsi saksalaisten asuntoparakkeja ja suuria tavaravarastoja. Vuonna 1944 Vuotson lentokentän pohjoispuolelle, noin 200–300 metrin päähän nykyisen kiitotien päästä teki pakkolaskun saksalainen kaksimoottorinen raskas Messerschmitt Bf 110 -hävittäjäkone. Saksalaiset räjäyttivät koneen hylyn, jonka osia löytyy vieläkin maastosta.

Lapin sodan aikana saksalaiset tuhosivat kentän ja sen rakennukset 250 kilogramman pommeilla, joista osa jäi räjähtämättä ja raivattiin myöhemmin suomalaisten pioneerien toimesta. Kenttäalueelta on sotavuosilta jäljellä jonkin verran sotaromua, betonirakenteita, parakkien pohjia ja kaivantoja.

## Lähteet
Toni Alaranta

**Toni Aleksi Alaranta** (s. 10. maaliskuuta 1977 Turku) on suomalainen historian ja politiikan tutkija joka työskentelee Ulkopoliittisessa instituutissa vanhempana tutkijana. Hän on erikoistunut Turkin sisä- ja ulkopolitiikkaan, sen suhteisiin EU:hun, Yhdysvaltoihin ja Venäjään ja Lähi-idän kansainvälisiin ja poliittisiin suhteisiin sekä sen kulttuuriin.

Alaranta on valmistunut Turun yliopistosta filosofian maisteriksi vuonna 2005, ja filosofian lisensiaatiksi vuonna 2008, vuonna 2012 valmistui tohtoriksi Helsingin yliopiston valtiotieteellisestä tiedekunnasta väitökirjalla *The Enlightenment Idea of History as a Legitimation of Kemalism in Turkey*. Hän suoritti tohtorintutkinnon jälkeisiä (post doc) opintoja Tallinnan yliopistossa vuosina 2012–2014 sekä Middle East Technical Universityssa Ankarassa vuonna 2014.

Alaranta on kirjoittanut lukuisia kirjoja, mutta suurin osa kirjoista on julkaistu Suomen ulkopuolella englanniksi. Suomeksi hän on kirjoittanut ensimmäisen suomenkielisen yleisesityksen Turkin tasavallan poliittsesta historiasta. Kirjassa käydää Turkin historiaa läpi 1920-luvulta nykypäivään.

## Julkaisuja
* 
* 
* 
* 
* 

## Lähteet
Martiniiskonpalon lentokenttä

**Martiniiskonpalon lentokenttä**  on Inarissa Lemmenjoen kansallispuiston alueella sijaitseva epävirallinen lentopaikka. Tunturin laella 465 metrin korkeudessa sijaitsevalla lentokentällä on kolme eri kiitotietä, sorapintaiset epätasaiset kiitotiet on merkitty valkoisin kivin ja kiitoteillä kasvaa myös vaivaiskoivua ja niillä sijaitsee kivikkokohtia. Kiitoteiden leveys on noin 40 metriä ja pituudet 320, 350 ja 360 metriä. Kentällä ei ole erämaapuhelinta eikä GSM kuulu sinne. Myöskään polttoaineen jakelua ei ole. Morgamin Kultalan autiokämppä noin 3,5 kilometrin päässä kentästä on lähin majoituspaikka. Kentästä huolehtii Lapin Kullankaivajain liitto.

Martiniiskonpalon lentokenttä on poistettu virallisten lentopaikkojen luettelosta tammikuussa 2006, mutta kansallispuiston järjestyssääntö mahdollistaa edelleen laskeutumisen lentokentälle.

## Lähteet
August Kundt

**August Adolf Eduard Eberhard Kundt** (18. marraskuuta 1839 Schwerin, Saksa – 21. toukokuuta 1894 Israelsdorf, Lyypekki, Saksa) oli saksalainen fyysikko, joka työskenteli optiikan ja akustiikan parissa.

## Elämä ja ura
Kundt opiskeli fysiikkaa ja matematiikkaa Leipzigissa ja Berliinissä vuodesta 1859 alkaen. Hänen opettajansa oli Heinrich Gustav Magnus, jonka johdolla hän väitteli tohtoriksi vuonna 1864 ja habilitoitui vuonna 1867. Vuonna 1868 hänet nimitettiin fysiikan professoriksi Zürichin polyteknilliseen korkeakouluun, vuonna 1870 Würzburgin yliopistoon ja vuonna 1872 vastaperustettuun Strasbourgin yliopistoon, jonne perustettiin hänen ajatustensa mukainen fysiikan laitos. Hänen uransa kohokohta oli hänen nimityksensä kokeellisen fysiikan professoriksi Berliinin yliopistoon vuonna 1888. Kundt oli maineikas opettaja, ja hänen oppilaidensa joukossa oli monia myöhemmin tunnettuja tiedemiehiä.  

Kundt oli kiinnostunut siitä, miten teoreettisen fysiikan tärkeitä kysymyksiä voitaisiin tutkia kokeellisesti. Hänen yli 50 tieteellistä julkaisuaan koskevat pääasiassa optiikkaa ja akustiikkaa. Hän tutki muun muassa nesteiden ja kaasujen poikkeavaa dispersiota, metallien optista käyttäytymistä ja kiteiden sähköisiä ominaisuuksia. Tunnetuimpia ovat hänen akustiikkaa koskevat kokeensa. Kundtin putki on hänen kehittämänsä tekniikka äänen nopeuden mittaamiseksi eri kaasuissa. Emil Warburgin kanssa elohopeakaasulle tehdyissä kokeissa Kundt osoitti, että elohopea oli yksiatominen kaasu.

## Lähteet

## Aiheesta muualla
Malyi-teatteri

**Malyi-teatteri**, virallisesti Venäjän valtiollinen akateeminen Pieni teatteri (), kuuluu samaan laitokseen kuuluisamman Bolšoi-teatterin kanssa, jotka molemmat sijaitsevat Moskovassa. 

Teatterin juuret ovat vuodessa 1776, jolloin keisarinna Katariina II allekirjoitti ja myönsi ruhtinas Pjotr ​​Urusoviille "etuoikeuden" järjestää teatteriesityksiä, naamiaisia, tanssiaisia ja muita viihdemuotoja kymmenen vuoden ajaksi. *Malyi* (Pieni teatteri) rakennettiin vuonna 1824 samalle Teatteriaukiolle Bolšoin kanssa. Bolšoin ja Malyin rakennukset on suunnitellut kaupunginarkkitehti Joseph Bové uusklassiseen tyyliin Moskovan palon 1812 jälkeen. Sisustuksen uudisti arkkitehti Konstantin Ton 1830-luvulla. Rakennus paloi toukokuussa 1914, mutta korjattiin uudelleen. Teatterin edustalla on näytelmäkirjailija Aleksandr Ostrovskin muistopatsas vuodelta 1929.

## Lähteet
Naarajärven lentokenttä

**Naarajärven lentokenttä** tai **Pieksämäen lentokenttä**  on Pieksämäen Naarajärvellä sijaitseva lentokenttä, jolla on kesäisin vilkasta purjelento- ja ultrakevytlentotoimintaa. Kentän asfaltoitu kiitotie  on 740 metriä pitkä ja 18 metriä leveä. Kentällä ei ole polttoaineen jakelua. Kenttää pitää Naarajärvi-Säätiö.

16. syyskuuta 2000 Rhönlerche II "Motorlerche" -moottoripurjelentokone menetti tehonsa lentoonlähdössä ja törmäsi lentokenttää ympäröivän metsän reunapuihin vaurioituen. Ohjaaja ei loukkaantunut. Kesäkuussa 2004 kentälle palaamassa ollut Cessna-pienkone putosi metsään kentän lähellä, ohjaaja loukkaantui. 

Naarajärven lentokentän yhteydessä sijaitsee poliisien ajokoulutuskeskus, jossa Liikkuva poliisi järjestää valtakunnallista ajokoulutusta poliiseille sekä tullin, puolustusvoimien ja rajavartiolaitoksen virkamiehille. Keskuksen alueella on lentokentän koillispuolella sijaitseva 2,3 kilometriä pitkä harjoitusrata, harjoittelusuora ja kitkaympyrä.  Keskuksen kalustoon kuuluu lähes sata erilaista ajoneuvoa ja lisäksi traktoreita hinaus- ym. toimiin.

Naarajärven lentokenttä valmistui sotavuosina ja sieltä käsin toimi jatkosodan alkuvaiheessa Hävittäjälentolaivue 28, joka suojasi kenttäarmeijan liikekannallepanoa. Laivueen siirryttyä Joroisten lentokentälle Naarajärven kenttää käytettiin satunnaisesti eri lentolaivueiden tukikohtana. Vuoden 1941 lopulla kentälle perustettiin Ilmavoimien viestivarikko, johon kuului esikunta, viestikomppania ja varikko-osasto.

## Lähteet